En ny inflationsaftale er på plads, som skal hjælpe trængte danskere gennem energikrisen. Folkepensionist Jens Hartvig Pedersen er dog af den overbevisning, at den mest af alt har til formål at skaffe stemmer.

Jens Hartvig Pedersen fra Stae oplever, at hans folkepension sluges af de store elregninger. Med sit opråb tidligere på ugen håbede han derfor, at der ville komme en håndsrækning hans vej. Desværre er den nye inflationsaftale, som et bredt flertal i Folketinget præsenterede her til formiddag, ikke en, der behager ham. - Det eneste, der er kommet os til gode, sker i 2023. Vi er ikke involveret i nogen hjælp eller supplement til folkepensionen, som i forvejen er ekstrem lav, siger Jens Hartvig Pedersen. 'Vinterhjælpen' tilgodeser særligt børnefamilier med et tilskud på 660 kroner per barn. Et beløb som udbetales i januar 2023. Samtidig sænkes elafgiften til EU's minimumssats på 0,8 øre per kilowatt-time i de første seks måneder af 2023. Men ifølge Jens Hartvig Pedersen er det ikke godt nok. - Jeg kan ikke forstå, at der skal gå tre måneder, før vi kan sænke elafgiften. Og så får børnefamilier en håndsrækning. Folkepensionister får ikke en meter. Varmechecken fik vi heller ikke, fordi vi i december 2021 ikke brugte 1500 kw men i stedet 1411 kw, siger Jens Hartig Pedersen og tilføjer: - Vi har sparet så meget, vi kunne, men så bliver vi straffet for ikke at have brugt nok (kilowatt, red.). Det samme med vores pensioner, som vi har sparet op i løbet af vores arbejdsliv. Nu bliver vi straffet for at hjælpe os selv. Efter fredagens pressemøde lægger Jens Hartvig Pedersen ikke skjul på sin følelse af uretfærdighed. - Dem med lav indkomst skal stadig handle ind og tanke bilen. Så tilskuddet til børnefamilier måtte de også gerne matche til dem på folkepension eller med en lav indkomst af anden slags. Jens Hartvig Pedersen finder dog også en årsag til, hvorfor han og andre i lignende situationer - i hans optik - ikke bliver tilgodeset med den nye aftale. - De vil gerne have stemmer fra børnefamilier. Valgkampen kører på højtryk. - De tænker, "pensionister stemmer nok på det, de plejer og har gjort, siden de var unge", siger Jens Hartvig Pedersen og fastslår, at dér tager de fejl.